section_heading: Intervencija na Kosovu i Miloševićev pad
paragraph_text: U sljedeće dvije godine potpora je Miloševiću u Srbiji opadala jer je, unatoč propagandnim makinacijama, većina stanovništva počela spoznavati da se ratni ciljevi nisu ostvarili, usprkos djelomičnom uspjehu priznanja Republike Srpske unutar Bosne i Hercegovine. Još je teži bio teret beznađa nastao pustošenjem gospodarstva, raslojavanjem društva, manipulacijama, korupcijom i općom besperspektivnošću s utegom Kosova kao stalnom potencijalnom prijetnjom. Studenog 1996. godine došlo je do izbornih prijevara na općinskim izborima. Oporbena koalicija "Zajedno" osvojila je vlast u većini gradova u Srbiji, no Miloševićev režim to nije priznao. Žestoki masovni prosvjedi okončani su u veljači 1997. godine, kada je Milošević posebnim zakonom "lex specialis" priznao oporbi pobjedu (srbijanska oporba je bila bez snažnije vanjske potpore, a u nacionalnopolitičkim pitanjima se nije bitnije razlikovala od Miloševića).